Don DeLillo
Store norske leksikon,Språk og litteratur,Litteratur i verden,Nord- og Mellom-Amerikas litteratur,USAs litteratur,USAs nyere litteratur
Don DeLillo er en amerikansk forfatter. Ved siden av sitt arbeid i et annonsebyrå skrev han flere eksperimentelle romaner som nok ble lagt merke til, men som fikk få lesere, blant annet Americana (1971), End Zone (1972), Players (1977) og The Names (1982). Med White Noise (1984; norsk oversettelse Hvit støy, 1985), der forurensning skaper panikk i en amerikansk by, begynte han å få en større leserkrets, og han slo for alvor igjennom hos et stort publikum i 1988 med Libra, der han henter stoffet sitt fra dagbøkene til Lee Harvey Oswald og begivenhetene omkring mordet på John F. Kennedy.
Mao II kom i 1991, og Underworld i 1997 (norsk oversettelse Underverden, 1999). Sistnevnte er en kritikerrost kjemperoman om det psykologiske klimaet i USA under den kalde krigen. The Body Artist (2001) er en konsentrert studie av et menneskesinn. I 2003 kom Cosmopolis, en kort roman som kan minne om The Body Artist. DeDillo har også skrevet flere skuespill, blant annet The Dayroom (1989) og Valparaiso (1999). Disse har ikke fått samme mottakelse som hans romaner. Les mer i Store norske leksikon USAs litteratur